Diari Oficial de la Generalitat Valenciana


Sumari del DOGV 7968, del 30-01-2017 (2017/635)

RESOLUCIÓ 25 de gener de 2017, del president del Consell Rector de la Corporació Valenciana de Mitjans de Comunicació, per la qual es dóna publicitat a les bases del concurs per a la selecció del naming i books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7968

Data del DOGV
:   30-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/635


Data del document
:   25-01-2017

Organisme emissor
:   Corporació Valenciana de Mitjans de Comunicació

Tipus de document
:   Resolució

Anàlisi jurídica

 Descriptors 

:   * contracte administratiu

RESOLUCIÓ 25 de gener de 2017, del president del Consell Rector de la Corporació Valenciana de Mitjans de Comunicació, per la qual es dóna publicitat a les bases del concurs per a la selecció del naming i books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació. [2017/635]  
El Consell Rector de la Corporació Valenciana de Mitjans de Comunicació, amb data 22 de desembre de 2016, va aprovar les bases del concurs per a la selecció del naming i books o dossiers per al disseny de la identitat visual del conjunt de la plataforma de la Corporació.  
En compliment d'aqueix acord, i de conformitat amb el que preveuen l'article 12.3, apartats g, h i o de la Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic, de titularitat de la Generalitat, i les instruccions per a l'adjudicació dels contractes no subjectes a regulació harmonitzada que subscriga la Corporació Valenciana de Mitjans de Comunicació, resolc:  
  
  
Primer  
Aprovar l'expedient de contractació per a la selecció del naming i books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació.  
  
Segon  
Autoritzar la despesa l'import de la qual puja a 50.000 euros i disposar-la amb càrrec al pressupost de la Corporació de 2016.  
  
Tercer  
Convocar el procediment d'adjudicació del concurs, que es regirà per les bases que figuren en l'annex.  
  
Quart  
Publicar aquesta convocatòria en el Diari Oficial de la Generalitat Valenciana i en la Plataforma de Contractació del Sector Públic (https://contrataciondelestado.es).  
  
Burjassot, 25 de gener de 2017.- El president del Consell Rector de la Corporació Valenciana de Mitjans de Comunicació: Enrique Soriano Hernández.  
  
  
ANNEX  
Bases del concurs per a la selecció del naming i books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació.  
  
1. Antecedents: punt de partida  
Tres anys després de la desaparició del servei públic de radiodifusió i televisió, Les Corts van aprovar la Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic, de titularitat de la Generalitat, per la qual es restableixen els drets de llibertat d'expressió i d'informació reconeguts per la Constitució. Una vegada aprovada la llei i constituït el Consell Rector de la Corporació Valenciana de Mitjans de Comunicació, tots els esforços es dirigeixen a guanyar la confiança del públic valencià amb una oferta de continguts i formats de qualitat, amena, respectuosa, creativa i intel·ligent.  
  
  
2. Objecte de la convocatòria  
L'objecte d'aquesta convocatòria és la selecció del nou nom/marca de les plataformes públiques audiovisuals i la selecció de tres finalistes que participen en el desenvolupament del disseny de la identitat visual de la nova marca.  
Per tant, els finalistes seleccionats desenvoluparan, a partir dels criteris tècnics que s'indiquen a continuació, la identitat visual de la marca triada durant el procés de selecció previ.  
Ateses la complexitat i la importància de l'objecte del concurs, la proposta de nou nom serà remunerada econòmicament i els tres finalistes per al disseny de la nova identitat visual també rebran remuneració econòmica per això.  
  
3. Forma d'adjudicació  
Aquest procediment té la naturalesa de concurs de projectes, amb intervenció d'un jurat, i se celebrarà en dues fases, a l'empara del que estableix el llibre III, títol I, capítol I, secció sisena, «Normes especials aplicables als concursos de projectes», del Reial Decret Legislatiu 3/2011, de 14 de novembre, pel qual s'aprova el text refós de la Llei de contractes del sector públic.  
  
4. Participants  
Podran participar en el concurs:  
4.1. Les persones o els equips multidisciplinaris, espanyols o no, que tinguen plena capacitat d'actuar; no es troben compresos en alguna de les circumstàncies expressades en els articles 60 i següents del text refós de la Llei de contractes del sector públic, aprovat pel Reial decret legislatiu 3/2011, de 14 de novembre, i acrediten estar al corrent en el compliment de les obligacions tributàries i amb la Seguretat Social imposades per les disposicions vigents. Aquests requisits es faran constar en la declaració responsable el model de la qual consta en l'annex 1 d'aquestes bases, i hauran d'acreditar-se documentalment pel participant a favor del qual recaiga la proposta d'adjudicació, abans de la resolució del procediment.  
4.2. En el cas dels equips, haurà de designar-se'n un director o directora, que actuarà a tots els efectes com a representant d'aquell davant de l'organització del concurs. Així mateix, els equips multidisciplinaris que participen en el concurs s'han de comprometre a constituir una unió temporal d'empresaris per si són seleccionats en la convocatòria.  
4.3. Es preveu també la participació, en les mateixes condicions, de persones jurídiques els fins socials de les quals es corresponguen amb l'objecte del concurs.  
4.4. Cada participant només podrà formar part d'un equip. L'incompliment d'aquest punt donarà lloc a la desqualificació de totes les propostes en què participe.  
  
5. Descripció dels treballs que cal realitzar  
5.1. Modalitats  
Les persones que participen en aquest procés poden fer-ho només en l'apartat de naming, només en l'apartat de book, o en tots dos apartats.  
5.2. Proposta de nom  
Se seleccionarà la nova marca que ha d'actuar com a marca paraigua per als següents canals, pantalles i suports:  
- Cadena de televisió generalista, amb la possibilitat de creació de futures cadenes temàtiques que han de respondre a una idèntica estructura de marca.  
- Dues cadenes de ràdio, amb la possibilitat de creació de futures freqüències.  
- Plataforma web, que actue com a portal d'accés de continguts a la carta ?audiovisuals, sonors o escrits- i que servisca de finestra a la participació ciutadana.  
- Perfils de xarxes socials.  
- Aplicacions per a dispositius mòbils.  
- Altres canals existents, com ara la televisió híbrida, smart TV, i altres plataformes i canals de futura creació.  
  
5.3. Desenvolupament de la identitat visual de la nova marca  
Se seleccionaran tres finalistes per al disseny de la nova identitat visual, els quals hauran de proposar el desenvolupament del conjunt corporatiu gràfic que represente la nova plataforma audiovisual ?televisió, ràdio i internet- mitjançant una proposta de logotip i símbol, logotip i símbol autònoms o logotip i símbols fosos.  
Aquesta proposta ha d'integrar l'estudi de l'arquitectura de marca que contemple la possible creació, en el futur, de nous canals i formats, i garantisca la coherència i la continuïtat dels codis corporatius utilitzats.  
  
La proposta inclourà el desenvolupament del manual d'identitat corporativa en els termes següents:  
- Desenvolupament gràfic complet de les aplicacions bàsiques de la marca: usos del símbol, estudi tipogràfic i criteris cromàtics.  
- Retolació i senyalística.  
- Papereria bàsica.  
- Portal web.  
- Adaptació al parc mòbil; unitats mòbils i vehicles.  
- Portades per a mitjans socials.  
- Aplicacions de la marca per als usos audiovisuals (ràdio i televisió) i interactius:  
· Mosca corporativa  
· Molinets i ràfegues abans i després de la publicitat  
· Avanços de programació  
· Autopromoció  
· Capçalera de programa  
· Copyright  
· Sintonia corporativa  
· Estil de retolació d'informatius.  
Es valoraran positivament altres aplicacions de marca addicionals:  
- Grafismes especials per a esdeveniments extraordinaris; informatius; esdeveniments esportius, electorals, etc.  
- Marxandatge, vestuari, patrocinis publicitaris, etc.  
  
6. Forma de presentació  
6.1. La proposta de naming es presentarà impresa i en format digital.  
6.2. Cada candidat ha de presentar un màxim de cinc propostes de nom i haurà d'acreditar la viabilitat de registre, la disponibilitat de domini i una argumentació que explique o ajude a comprendre el significat de la proposta i que no supere un foli d'extensió.  
  
6.3. Pel que fa al contingut del book o dossier, per a la selecció dels tres finalistes per al desenvolupament de la identitat visual del nou nom haurà de presentar-se un màxim de tres projectes realitzats en els tres últims anys per a cada un dels ítems següents:  
a) Logotips: un màxim de dues pàgines per projecte, incloent-hi la fitxa descriptiva i les propostes presentades.  
b) Sistema visual: un màxim de dues pàgines per projecte, incloent-hi la fitxa descriptiva i les propostes presentades.  
c) Disseny web: un màxim de tres pàgines per projecte, incloent-hi la fitxa descriptiva i les propostes presentades.  
S'hi inclourà una descripció de l'experiència professional de tots els membres dels equips, amb un màxim de cinc pàgines.  
6.4. No hi podrà figurar cap identificació personal dels treballs.  
  
  
7. Públic objectiu  
- Conjunt de la població de la Comunitat Valenciana  
- Mitjans de comunicació i líders d'opinió  
- Anunciants, agències de publicitat i centrals de mitjans  
- Influenciadors i públics afins  
  
8. Participació i desenvolupament del procés  
8.1. Documentació  
Per a la primera fase, els treballs es presentaran amb pseudònim, que haurà de figurar en tots els documents, de tal manera que aquests es mantinguen anònims fins que se n'haja produït la selecció.  
Tota la documentació es presentarà en un embalatge opac i tancat, el qual contindrà tres sobres tancats ?A, B i C- amb el pseudònim triat per la persona o persones que es presenten al concurs, escrit a l'exterior.  
  
Sobre A  
1. Retolació exterior:  
- «Concurs per a la selecció del naming per al disseny de la identitat visual del conjunt de la plataforma de la Corporació Valenciana de Mitjans de Comunicació».  
- Pseudònim.  
2. Contingut:   
- La proposta, en els termes que preveu l'apartat 6 d'aquesta convocatòria.  
Sobre B  
1. Retolació exterior:  
- «Concurs per a la selecció de books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació».  
- Pseudònim.  
2. Contingut:   
- La proposta, en els termes que preveu l'apartat 6 d'aquesta convocatòria.  
Sobre C  
1. Retolació exterior:  
- «Concurs per a la selecció del naming i books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació».  
- Pseudònim.  
2. Contingut:  
- Un escrit que continga el pseudònim, el nom del concurs i la indicació de si es desitja conservar l'anonimat en el cas de no ser seleccionat.  
- Un sobre tancat que inclourà la declaració responsable que figura en l'annex 1 i el formulari de dades identificatives que figura en l'annex 2.  
8.2. Anonimat  
Excepte el pseudònim amb el qual es presenta, no podrà figurar, ni a l'exterior ni a l'interior dels sobres, ni en cap document escrit o sonor, ni gràfic, cap referència que permeta identificar les persones participants (amb l'excepció dels documents identificadors continguts dins del sobre C. La vulneració d'aquest deure serà causa d'exclusió.  
  
En el cas de no resultar seleccionada la seua proposta, la persona concursant podrà romandre en l'anonimat i, per a això, haurà de consignar aquesta decisió de forma clara dins del sobre C.  
El material rebut serà desempaquetat i preparat per a ser examinat pel secretari del Consell Rector, que tindrà cura que no es trenque l'anonimat de les propostes i farà desaparéixer tota referència al remitent que puga haver-hi als embolcalls dels paquets des que aquests siguen rebuts.  
  
8.3. Terminis  
8.3.1. El termini de presentació de sol·licituds i propostes de books i dossiers, així com les propostes de naming, serà de vint dies naturals a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
8.3.2. El jurat seleccionarà la proposta de naming i de books o dossiers i els tres finalistes en el termini de quinze dies naturals a comptar des de l'endemà de la finalització del termini per a la presentació de les propostes, excepte quan s'haja remés la documentació per via postal o haja sigut presentada en un registre diferent del previst i, en aquest cas, el còmput començarà quan es produïsca la recepció de la documentació en el registre previst en l'apartat 8.4, sempre que aquesta recepció es produïsca en el termini que s'hi indica.  
8.4. Lloc de presentació  
La documentació haurà d'adreçar-se a la Corporació Valenciana de Mitjans de Comunicació i es presentarà en el registre del carrer d'en Bou, número 9-11, 46239 València. El formulari de rebut de lliurament de l'annex 3 haurà de presentar-se fora del sobre. En el registre se segellarà amb el dia de lliurament i se'n tornarà una còpia a la persona interessada.  
Quan la proposició es presente en qualsevol altre registre administratiu admés o s'envie per correu, la persona participant haurà de justificar la data d'imposició de l'enviament en l'oficina de registre o de correus i comunicar al secretari del Consell Rector la remissió de l'oferta mitjançant un correu electrònic (ewuo@zxk.dj) en el mateix dia.  
No obstant això, una vegada transcorreguts els deu dies naturals següents a la data indicada sense haver rebut la proposició, aquesta no serà admesa en cap cas.  
8.5. Retirada dels treballs no seleccionats  
Els treballs no seleccionats podran retirar-se quan haja transcorregut el termini de tres mesos des de la publicació del decisió del jurat.  
S'entén que els autors dels treballs no arreplegats en el termini d'un mes des del començament del període esmentat hi renuncien implícitament. A partir d'aquest moment, l'entitat convocant podrà destruir les propostes.  
8.6. Acceptació de les bases  
La participació en el concurs suposa l'acceptació d'aquestes bases. La Corporació Valenciana de Mitjans de Comunicació es reserva el dret de rebutjar les propostes que no complisquen allò que demana o que ho complisquen de manera insuficient.  
9. Requisits i criteris de valoració  
9.1. Requisits  
- Les propostes presentades han d'estar en valencià.  
- Les propostes han de ser originals i inèdites.  
9.2. Criteris de valoració respecte al nom  
En la selecció de la nova marca, les propostes seran valorades d'acord amb els següents criteris i puntuació:  
- Que promocione la cultura valenciana (25 % de la puntuació).  
- Que contribuïsca a la vertebració del territori de la Comunitat Valenciana (25 % de la puntuació).  
- Que siga llegible i fàcil en la lectura, la comprensió i la interpretació (25 % de la puntuació).  
- Que estiga concebut amb criteris de durabilitat (25 % de la puntuació).  
9.3. Criteris de valoració dels continguts del book o dossier  
En la selecció del book o dossier dels tres finalistes per al desenvolupament de la identitat visual del nou nom s'aplicaran els següents criteris i puntuació:  
- Presentació d'un màxim de tres projectes realitzats en els tres últims anys per a cada un dels següents ítems (75 % de la puntuació):  
  
- Logotips: un màxim de dues pàgines per projecte, incloent-hi la fitxa descriptiva i les propostes presentades.  
- Sistema visual: un màxim de dues pàgines per projecte, incloent-hi la fitxa descriptiva i les propostes presentades.  
- Disseny web: un màxim de tres pàgines per projecte, incloent-hi la fitxa descriptiva i les propostes presentades.  
- Descripció de l'experiència professional de tots els membres dels equips: un màxim de cinc pàgines (25 % de la puntuació).  
  
10. Plasmació gràfica de la nova marca  
10.1. Els tres finalistes seguiran les indicacions fixades pel secretari del Consell Rector quant al procediment que s'ha de seguir segons els terminis fixats a continuació.  
10.2. Els finalistes es comprometran a lliurar la proposta visual i sonora desenvolupada a partir del nom triat, en el termini de 45 dies naturals a comptar des de l'endemà que el jurat seleccione la proposta de books o dossiers i de naming i la lliure a aquells.  
10.3. El jurat seleccionarà el guanyador en el termini màxim de quinze dies des de la finalització del termini anterior.  
10.4. Les propostes presentades han d'estar en valencià i han de ser originals i inèdites.  
10.5. En la fase de desenvolupament de la identitat visual, les propostes realitzades pels tres finalistes seran valorades d'acord amb els següents criteris i puntuació.  
10.5.1. Característiques tècniques (representarà un 60 % de la puntuació total).  
- Pregnància: visualment atractiva. Simplicitat, equilibri i estabilitat en l'estructura (20 % de la puntuació parcial).  
- Versatilitat: capacitat d'adaptar-se amb facilitat i rapidesa a les diferents funcions i formats (20 % de la puntuació parcial).  
- Llegibilitat en mitjans audiovisuals i digitals (20 % de la puntuació parcial).  
- Durabilitat: que puga durar molt de temps (20 % de la puntuació parcial).  
- Modernitat: contemporània, atractiva, amb potència visual (20 % de la puntuació parcial).  
10.5.2. Valors que ha de transmetre (representarà un 40 % de la puntuació total).  
- Qualitat: rigor, professionalitat i frescor (12,5 % de la puntuació parcial).  
- Diversitat, cohesió social i participació (12,5 % de la puntuació parcial).  
- Renovació: nous mitjans audiovisuals (12,5 % de la puntuació parcial).  
- Modernitat i universalitat (12 % de la puntuació parcial).  
- Proximitat: senzillesa, honestedat i empatia (12,5 % de la puntuació parcial).  
- Sostenibilitat i responsabilitat social (12,5 % de la puntuació parcial).  
- Emoció: caràcter i vinculació amb la nostra terra (12,5 % de la puntuació parcial).  
- Independència i pluralitat (12, 5 % de la puntuació parcial).  
  
11. Jurat  
11.1. Integren el jurat tots els membres del Consell Rector de la Corporació Valenciana de Mitjans de Comunicació. El secretari serà el del Consell Rector, que tindrà veu però no vot en les decisions.  
Als efectes de publicitat, s'informa que el president del Consell Rector va ser nomenat pel Decret 18/2016, de 25 d'octubre, del president de la Generalitat, i els vocals van ser nomenats pel Decret 17/2016, de 25 d'octubre, del president de la Generalitat. Els dos decrets van ser publicats en el Diari Oficial de la Generalitat Valenciana del 26 d'octubre de 2016.  
11.2. La decisió del jurat serà adoptada per majoria del vots emesos i serà inapel·lable. En cas d'empat, el president disposarà del vot de qualitat.  
  
12. Dotació econòmica  
12.1. La dotació econòmica del concurs és de 50.000 euros, que es distribuiran de la següent manera:  
- La proposta de naming triada serà retribuïda amb una prima de 5.000 euros.  
- Cada un dels tres finalistes seleccionats per al desenvolupament visual del nou nom rebran una prima de 5.000 euros.  
- El guanyador d'aquesta segona fase rebrà una prima addicional de 30.000 euros.  
12.2. Les quantitats lliurades estaran subjectes a les retencions fiscals que siguen procedents.  
12.3. En tots els casos, el pagament de les primes s'efectuarà després de la presentació de la factura corresponent i una vegada s'haja emés un informe favorable per la Corporació; així mateix, les persones beneficiàries de les primes hauran d'acreditar que es troben al corrent en el compliment de les obligacions tributàries i de la Seguretat Social imposades per les disposicions vigents.  
12.4. El concurs podrà declarar-se desert si el jurat considera que no poden atorgar-se primes per no haver-hi propostes suficientment satisfactòries per als objectius del concurs.  
  
13. Cessió de drets  
La prima pagada es considera contraprestació per la cessió dels drets d'explotació i la proposta triada serà propietat de la Corporació Valenciana de Mitjans de Comunicació, sense perjuí de la reserva dels drets irrenunciables que la legislació sobre propietat intel·lectual reconega a l'autor. En tot cas, l'autor de la proposta seleccionada cedeix, en exclusiva a la Corporació Valenciana de Mitjans de Comunicació, sense límit de temps, tots els drets d'explotació d'aquesta, incloent-hi, a títol d'exemple i no exhaustiu, els drets de modificació, impressió, publicació, difusió i comunicació, per qualsevol procediment i modalitat, en qualsevol suport i totes les vegades que es considere necessari, per als fins previstos en aquestes bases. Així doncs, la Corporació Valenciana de Mitjans de Comunicació podrà utilitzar la proposta guanyadora per a la promoció, la difusió, la distribució i la venda dels seus productes i serveis, sense que això implique cap remuneració o l'obligatorietat de mencionar l'autor o autors del concurs.  
  
14. Exclusions  
Serà exclosa del concurs qualsevol proposta que incórrega en alguna de les circumstàncies següents:  
a) Ser lliurada fora de termini.  
b) No complir alguna de les condicions arreplegades en aquestes bases.  
c) Presentar contradiccions essencials, inexactituds o aspectes incomprensibles.  
d) No ajustar-se estrictament a les prescripcions establides en les bases i normes de presentació.  
e) Intentar influir en la decisió de la Corporació, siga quin siga el mitjà que s'utilitze.  
Els treballs exclosos quedaran arreplegats en l'acta corresponent, i s'argumentaran les causes que van motivar aquesta exclusió.  
  
15. Responsabilitats i suspensió del concurs  
La Corporació convocant no assumeix responsabilitats de les quals es puguen deduir reclamacions d'indemnització per danys o pèrdues en els enviaments. Els participants eximeixen la Corporació de qualsevol responsabilitat que es derive del plagi o de qualsevol altra transgressió de la legislació vigent en què puguen incórrer altres participants.  
Si se suspén el concurs, no es produirà cap indemnització per part de la Corporació Valenciana de Mitjans de Comunicació.  
  
16. Formalització del contracte  
La selecció de les propostes comportarà la formalització d'un contracte que arreplegue les obligacions derivades del concurs en el sentit expressat en aquestes bases.  
  
  
ANNEX II  
Formulari de dades identificatives  
  
Nom i raó social: ...  
DNI o CIF (1): ...  
Adreça: ...  
CP: ...  
Municipi: ...  
Província: ...  
Telèfon: -  
Correu electrònic: ...  
Representació (dades de la persona representant):  
  
Sol·licite participar en el concurs per a la selecció del naming i books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació, d'acord amb les bases que regeixen el concurs, el contingut del qual declare conéixer plenament i accepte.  
  
I a aquest efecte, adjunte a aquesta sol·licitud els documents indicats en les bases i declare que no estic afectat/da per cap tipus d'incompatibilitat per a presentar-m'hi.  
  
El pseudònim amb el qual es presenten és:  
  
Altres autors de la proposta (nom, cognoms i professió o titulació) :  
  
  
I, per deixar-ne constància, a l'efecte de participar en el concurs esmentat,  
  
Signe aquesta declaració a ..., el dia ... d ... de 2017.  
  
Signa:  
  
(1) O document que, si és necessari, el substituïsca reglamentàriament.  
  
  
  
ANNEX III   
Formulari de rebut de lliurament  
  
He rebut  
Un exemplar (embalat i tancat) de la proposta presentada al concurs per a la selecció del naming i books o dossiers per al disseny de la identitat visual del conjunt de la plataforma de la Corporació Valenciana de Mitjans de Comunicació.  
  
Amb el pseudònim:  
  
Segell del registre